b'\n_START_ARTICLE_\nEd Litzenberger\n_START_SECTION_\nUra\n_START_PARAGRAPH_\nLitzenberger pelasi NHL:ss\xc3\xa4 12 kauden ajan, kaudesta 1952\xe2\x80\x931953 kauteen 1963\xe2\x80\x931964. Kahdella ensimm\xc3\xa4isell\xc3\xa4 ammattilaiskaudellaan h\xc3\xa4n edusti Montreal Canadiensia  yhteens\xc3\xa4 viidess\xc3\xa4 NHL-ottelussa, suurimman osan kausista kuluessa Montreal Royalsissa silloisessa Quebec Senior Hockey Leaguessa (QSHL), sittemmin Quebec Hockey Leaguessa (QHL). H\xc3\xa4n aloitti my\xc3\xb6s kauden 1954\xe2\x80\x931955 Canadiensissa, mutta siirtyi kesken kauden, joulukuussa 1954, Chicago Black Hawksiin rahallista korvausta vastaan. H\xc3\xa4n teki ensimm\xc3\xa4isell\xc3\xa4 t\xc3\xa4ydell\xc3\xa4 NHL-kaudellaan yhteens\xc3\xa4 51 tehopistett\xc3\xa4, 23 maalia ja 28 sy\xc3\xb6tt\xc3\xb6pistett\xc3\xa4,  73 runkosarjaottelussa ja kauden p\xc3\xa4\xc3\xa4tteeksi h\xc3\xa4net palkittiin Calder Memorial Trophy -palkinnolla vuoden tulokkaana._NEWLINE_Litzenberger oli kolmella kaudella Chicago Black Hawksin paras maalintekij\xc3\xa4 ja pistemies. N\xc3\xa4m\xc3\xa4 kaudet olivat 1956\xe2\x80\x931957, jonka p\xc3\xa4\xc3\xa4tteeksi h\xc3\xa4net nimettiin NHL:n toiseen t\xc3\xa4hdist\xc3\xb6kent\xc3\xa4lliseen, 1957\xe2\x80\x931958 ja 1958\xe2\x80\x931959, jolla h\xc3\xa4n teki NHL-uransa enn\xc3\xa4tyspisteet, 77 tehopistett\xc3\xa4, 33 maalia ja 44 sy\xc3\xb6tt\xc3\xb6pistett\xc3\xa4, 70 runkosarjaottelussa. H\xc3\xa4n oli noina vuosina my\xc3\xb6s koko liigan parhaita maalintekij\xc3\xb6it\xc3\xa4. Vuosina 1958\xe2\x80\x931961 h\xc3\xa4n toimi my\xc3\xb6s Black Hawksin kapteenina ja oli voittamassa vuonna 1961 Stanley Cupia._NEWLINE_Mestaruuskauden 1960\xe2\x80\x931961 j\xc3\xa4lkeen Litzenberger siirtyi Detroit Red Wingsiin pelaajakaupassa, jossa Black Hawks sai vaihdossa Gerry Melnykin ja Brian Smithin. H\xc3\xa4n pelasi Red Wingsiss\xc3\xa4 alkukauden 1961\xe2\x80\x931962, kunnes siirtyi joulukuussa 1961 Toronto Maple Leafsiin waiver-listan kautta. H\xc3\xa4n edusti Maple Leafsi\xc3\xa4 NHL:ss\xc3\xa4 kolme kautta, vuoteen 1964, ja oli kaikkien kolmen p\xc3\xa4\xc3\xa4tteeksi voittamassa Stanley Cupia. Kaudella 1964\xe2\x80\x931965 Litzenberger edusti AHL-seura Rochester Americansia ja kaudella 1965\xe2\x80\x931966 sek\xc3\xa4 Americansia ett\xc3\xa4 WHL-seura Victoria Maple Leafsi\xc3\xa4. H\xc3\xa4n oli voittamassa molempina kausina AHL:n mestaruutta, Calder Cupia._NEWLINE_Litzenberger lopetti pelaajauransa vuonna 1966. H\xc3\xa4n pelasi jo kaksi vuotta aiemmin p\xc3\xa4\xc3\xa4ttyneell\xc3\xa4 NHL-urallaan yhteens\xc3\xa4 618 runkosarjaottelua, joissa h\xc3\xa4n teki 416 tehopistett\xc3\xa4, 178 maalia ja 238 sy\xc3\xb6tt\xc3\xb6pistett\xc3\xa4, ja 40 pudotuspeliottelua, joissa h\xc3\xa4n teki 18 tehopistett\xc3\xa4, viisi maalia ja 13 sy\xc3\xb6tt\xc3\xb6pistett\xc3\xa4. H\xc3\xa4n pelasi urallaan kuudesti NHL:n t\xc3\xa4hdist\xc3\xb6ottelussa, vuosina 1955, 1957, 1958, 1959, 1962 ja 1963.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nH\xc3\xa4n oli kahdesti naimisissa. H\xc3\xa4nen ensimm\xc3\xa4inen vaimonsa Doreen kuoli liikenneonnettomuudessa vuonna 1960. Ed Litzenberger oli matkustajana vaimonsa kuljettamassa autossa ja sai itse vakavia vammoja. H\xc3\xa4n oli naimisissa toisen vaimonsa Gaylen kanssa 49 vuotta, kuolemaansa asti. H\xc3\xa4nell\xc3\xa4 oli kolme lasta, tyt\xc3\xa4r ja kaksi poikaa.'